Rīgā

|  |  |  |  |
| --- | --- | --- | --- |
|  | 14.05.2024. | Nr. | 4.1-18/18 / 1461 |
|  |  |  |  |
| Uz | 11.04.2024. | Nr. | b/n |

|  |
| --- |
| **LATVIJAS LAUKU TŪRISMA ASOCIĀCIJA "LAUKU CEĻOTĀJS"** |

|  |
| --- |
| *Par Lauku tūrismu nodokļu politiku* |

Novērtējam asociācijas iesaisti Jums svarīgos nodokļu politikas jautājumos. Finanšu ministrija ir izskatījusi Jūsu š.g. 11. aprīļa vēstuli un tai pielikumā pievienoto saraksti ar Valsts ieņēmumu dienestu. Saistībā ar vēstulē minētajiem jautājumiem par nepieciešamajām politikas izmaiņām sniedzam informāciju.

Informējam, ka šobrīd norit aktīvs darbs pie *Valsts Nodokļu politikas pamatnostādņu 2024. – 2027. gadam* (turpmāk – pamatnostādnes) izstrādāšanas. Pamatnostādņu efektīvākai izstrādāšanai ir izveidota ***Nodokļu politikas pilnveidošanas koordinēšanas darba grupa*** (turpmāk – darba grupa), **kas ir valdības koalīciju veidojošo partiju** izveidota koleģiāla, koordinējoša, konsultatīvā platforma nodokļu politikas jautājumos ar mērķi koordinēt sadarbības partneru prioritātes nodokļu politikas plānošanai turpmākajiem gadiem.

Darba grupas sanāksmēs piedalās ne tikai valdības koalīciju veidojošo politisko partiju pārstāvji, bet arī valdības sociālie un sadarbības partneri (LDDK, LTRK, LBAS, FICIL, u.c.), kā arī dažādu institūciju eksperti atbilstoši izskatāmā jautājuma būtībai.

Darba grupa izskata dažādas iespējamās nodokļu politikas izmaiņas nākamajiem gadiem, kas tiek rūpīgi vērtētas, ņemot vērā dažādus aspektus, tostarp arī jautājumus, kas saistīti ar īslaicīgu nodarbinātību. Ar līdz šim darbā grupā izskatītajiem materiāliem var iepazīties Finanšu ministrijas tīmekļvietnes sadaļā [“Valsts nodokļu politikas pamatnostādņu izstrādes materiāli”](https://www.fm.gov.lv/lv/valsts-nodoklu-politikas-pamatnostadnu-izstrades-materiali).

Attiecībā uz priekšlikumu attiecināt arī uz viesmīlības nozari līdzīgu regulējumu, kāds ir noteikts sezonas laukstrādniekiem, informējam, ka Finanšu ministrija ļoti piesardzīgi raugās uz jaunu nodokļu atvieglojumu ieviešanu, kā arī esošo nodokļu atvieglojumu paplašināšanu, jo tādējādi pastāv risks vēl vairāk samazināt nodokļu ieņēmumus. Turklāt priekšlikumi, kas paredz samazināt vai atbrīvot no algas nodokļa (iedzīvotāju ienākuma nodokļa) ienākumus, ko darbinieks saņem uz darba attiecību pamata, ietekmē darbinieku sociālās aizsargātības līmeni, īpaši ilgtermiņā, jo algas nodokļa objekts vienlaikus ir arī valsts sociālās apdrošināšanas obligāto iemaksu objekts.

Savukārt attiecībā uz jautājumu par iedzīvotāju ienākuma nodokļa neapliekamā minimuma aprēķināšanas vienkāršošanu informējam, ka jautājums par iedzīvotāju ienākuma nodokļa neapliekamo minimumu tiek vērtēts un diskutēts darba grupā. Informējam, ka šobrīd vēl nav pieņemti konkrēti lēmumi, tostarp arī attiecībā uz iedzīvotāju ienākuma nodokļa neapliekamo minimumu.

Attiecībā uz obligātu reģistrāciju PVN reģistrā tiem, kas reklamējas caur ārvalstu platformām, sniedzam šādu skaidrojumu.

PVN ir harmonizēts nodoklis Eiropas Savienībā. Vienotu PVN piemērošanu Eiropas Savienības teritorijā nosaka Padomes 2006.gada 28.novembra direktīva 2006/112/EK par kopējo pievienotās vērtības nodokļa sistēmu (turpmāk - PVN direktīva). PVN direktīva ir vienādi piemērojama visās dalībvalstīs, nepieļaujot citādu normu interpretāciju un konkurences apstākļu radīšanu finansiālu labumu gūšanai atšķirīgu nosacījumu dēļ.

Saskaņā ar PVN direktīvas 9.panta 1.punktu PVN maksātājs ir jebkura persona, kas patstāvīgi jebkurā vietā veic jebkuru saimniecisku darbību, neatkarīgi no šīs darbības mērķa vai rezultāta. Jebkuru ražotāju, tirgotāju vai pakalpojumu sniedzēju darbību, tostarp kalnrūpniecību, lauksaimniecisku darbību un brīvo profesiju darbību, uzskata par “saimniecisku darbību”. Materiāla vai nemateriāla īpašuma izmantošana ar nolūku gūt no tā ilglaicīgus ienākumus jo īpaši ir uzskatāma par saimniecisku darbību. Lai noteiktu, vai persona ietilpst PVN direktīvas 9.panta tvērumā un ir atzīstama par PVN maksātāju, ir jāvērtē personas veicamo darbību ekonomiskā būtība, vai minētās darbības ir uzskatāmas par PVN apliekamajiem darījumiem, kā arī pienākums veikt PVN samaksu valsts budžetā un priekšnodokļa atskaitīšanas tiesību īstenošanas iespējas.

Saskaņā ar PVN direktīvas 2.panta 1.punktu PVN uzliek šādiem darījumiem: a) preču piegādei, ko par atlīdzību kādā dalībvalsts teritorijā veic PVN maksātājs, kas rīkojas kā tāds; b) preču iegādei Eiropas Savienības teritorijā, ko par atlīdzību kādā dalībvalsts teritorijā veic PVN maksātājs, kas rīkojas kā tāds; c) pakalpojumu sniegšanai, ko par atlīdzību kādā dalībvalsts teritorijā veic PVN maksātājs, kas rīkojas kā tāds; d) preču importam. Elektroniskās saskarnes (platformas) izmantošana ar mērķi izvietot reklāmu ir uzskatāma par elektroniskās saskarnes (platformas) sniegto pakalpojumu, konkrētajā gadījumā elektroniskā saskarne (platforma) sniedz pakalpojumu lauku tūrisma uzņēmējam, kas ir ar PVN apliekams darījums.

Atbilstoši PVN direktīvas 44.pantam pakalpojumu sniegšanas vieta PVN maksātājam, kas darbojas kā tāds, ir vieta, kura ir PVN maksātāja saimnieciskās darbības pastāvīgā vieta, proti, ja pakalpojums tiek sniegts Latvijas lauku tūrisma uzņēmējam, kas ir nereģistrēts PVN maksātājs, pakalpojuma sniegšanas vieta ir pakalpojuma saņēmēja saimnieciskās darbības mītnes vieta - Latvija. PVN direktīvas 196.pantā noteikts, ka PVN maksā ikviens PVN maksātājs vai juridiska persona, kura nav PVN maksātāja, bet kura ir identificēta PVN nolūkā, kam sniedz 44.pantā minētos pakalpojumus, ja pakalpojumus sniedz PVN maksātājs, kurš neveic uzņēmējdarbību šajā dalībvalstī. Ņemot vērā to, ka tādas elektroniskās saskarnes (platformas) kā booking.com, Airbnb.com, google.com Latvijā nav reģistrējušās PVN vajadzībām, tad booking.com, Airbnb.com, google.com darījuma partneris, konkrētajā gadījumā lauku tūrisma uzņēmējs, kurš izvietojis reklāmu šajās platformās, ir atbildīgs par PVN samaksu par saņemto pakalpojumu.

Darām zināmu, ka Finanšu ministrija ir apzinājusi Latvijas Lauku tūrisma asociācijas “Lauku ceļotājs” izcelto problemātiku un strādā pie piemērotākā risinājuma izstrādes, lai rastu balansu starp atbalstu maziem un vidējiem uzņēmējiem, Eiropas Savienības normatīvā regulējuma prasību ievērošanu un valsts budžeta interešu pārstāvību.

|  |  |  |
| --- | --- | --- |
| Valsts sekretāres vietnieks nodokļu, muitas un grāmatvedības jautājumos | (paraksts\*) | I. Šņucins |
|  |  |  |

|  |
| --- |
| \*Dokuments ir parakstīts ar drošu elektronisko parakstu |

M.Jaunzeme 27333865

madara.jaunzeme@fm.gov.lv

J.Kuhaļska 26646047

jelena.kuhalska@fm.gov.lv